Sê jou sê oor Madiba-standbeeldDie Kaapstad-stadsaal Foto: Maroela Media Die Stad Kaapstad het met ŉ openbare deelnameproses begin oor die voorstel om die lewe van wyle president Nelson Mandela te gedenk met ŉ standbeeld en uitstalling by die stadsaal. Die voorgestelde projek, die standbeeld en permanente uitstalling, vorm deel van die nasionale bevryding-en-erfenisroete, ‘n inisiatief van die Nasionale Erfenisraad en die nasionale departement van toerisme. Brett Herron, burgemeesterskomiteelid, het gesê die voorstel is ingedien dat ŉ standbeeld van Mandela op die balkon van die stadsaal geïnstalleer moet word, waar Madiba sy eerste openbare toespraak gelewer het nadat hy op 11 Februarie 1990 uit die Victor Verster-gevangenis vrygelaat is. “Ongeveer 50 000 Suid-Afrikaners het oorkant hierdie balkon op die Parade bymekaargekom om Madiba se vrylating te vier.” ŉ Permanente uitstalling word ook voorgestel by die stadsaal met oudiovisuele toerusting en interaktiewe uitbeeldings om Madiba se nalatenskap te herdenk en die organisasies en mense wat betrokke was in die vryheidstryd te vereer. “Die stadsaal val binne die nasionale bevryding-en-erfenisroete, maar bitter min is nog gedoen om die waarde van dié landmerk en die belangrike gebeure wat in 1990 hier plaasgevind het, te beklemtoon,” het Herron verduidelik. “Die doel van die voorgestelde permanente uitstalling is om die stadsaal te omskep in ŉ gewilde toeristeaantreklikheid waar besoekers die gebeure kan visualiseer en ŉ volle belewenis kan hê van ons reis na demokrasie.” Die voorgestelde projek sal ŉ gesamentlike poging wees tussen die Stad en die Wes-Kaapse departement van toerisme en kulturele sake en die departement van sport. Die Wes-Kaapse regering het ongeveer R3,5 miljoen begroot vir die finansiering van die projek en die Stad R1,3 miljoen vir bedryfskoste, insluitend volgehoue instandhoudingswerk van die uitstalling en standbeeld. Die publiek word nou genooi om kommentaar en insette te lewer tot 21 Mei 2017. Stuur ŉ e-pos aan [email protected], besoek www.capetown.gov.za/haveyoursay of stuur ŉ brief aan Die Bestuurder: Openbaredeelname-eenheid, Posbus 298, Kaapstad, 8000.